Hvis din nabo ikke efterlader sig ægtefælle eller livsarvinger, kan hun ved sit testamente fordele hele arven efter sig, som hun ønsker. Hun kan derfor sagtens tilgodese dig i sit testamente, og det vil som udgangspunkt være gyldigt. Hvis en af dem, der skulle have arvet din nabo, hvis hun ikke havde skrevet testamente, mener, det er ugyldigt, kan de anlægge en retssag mod dig. Retssagen vil handle om, at du skal anerkende, at testamentet er ugyldigt. Der er følgende muligheder for, at et testamente kan erklæres ugyldigt ved dom: Hvis din nabo på tidspunktet for oprettelsen fornuftsmæssigt var ude af stand til at skrive et testamente – det kan for eksempel være, hvis hun var svært dement. Hvis din nabo blev påvirket af en anden til at oprette testamentet, herunder hvis man har misbrugt hendes svage tilstand til at få hende til at skrive det. Hvis din nabos testamente har fået et andet indhold end det tilsigtede. Det kan være ved fejlskrift eller en anden form for fejltagelse i forbindelse med, at testamentet blev skrevet. Hvis der er bristede forudsætninger. Det kan være, hvis din nabo var i vildfarelse om nogle omstændigheder, da hun oprettede testamentet. Det kan også være, at der efterfølgende er sket noget, der ville betyde, at hun ville have tilbagekaldt testamentet, hvis hun havde kendt til det. Hvis din nabo har oprettet testamentet som et notartestamente, vil det være de forbigåede arvinger, der skal løfte bevisbyrden for, at din nabo er omfattet af en af ovenstående omstændigheder. Det er meget svært at løfte den bevisbyrde. Hvis din nabo har oprettet testamentet som et vidnetestamente, vil det være dig, der skal bevise, at testamentet ikke omfattet af en af ovenstående omstændigheder. Det vil du dog kun skulle, hvis der er nogle, der gør indsigelser mod testamentets gyldighed. Hvis der ikke er nogen, der gør indsigelser, og testamentet i øvrigt opfylder formkravene til et testamente, vil det blive lagt til grund for fordeling af arven. Hvis der opstår en tvist om testamentets gyldighed, vil jeg anbefale dig hurtigt muligt at kontakte en advokat.